Notariotzako Terminoen Zerrenda\nAldaketa edo definizio berria iradoki nahi baduzu, komunika iezaiozu, mesedez, zerrenda administratzeko ardura duenari.\nHirugarrenak emandako merkataritza-bermea, osoa nahiz zatikakoa; berme horren ondorioz, hirugarrenak kreditua ordaintzeko edo betebeharra betetzeko konpromisoa hartzen du bere gain. Fidantza osoa edo zatikakoa ematearen parekoa da.\nAdibidea.Mailegu pertsonaletan nahiz hipoteka-maileguetan, maiz-sarri eskatzen da, zordunarekin batera, hirugarrenak ere bere sinadura jartzea, eragiketaren gaineko abala emanez; halakoetan, zordunak ordaindu ezik, erakundeak abal-emaileari egin ahal dio erreklamazioa. Zernahi gisaz, abal-emailea ez da zorduna; hori dela eta, azkenean berak ordaindu behar badu, gero zordunari erreklamatu ahal izango dio ordaindutakoa.\nHitzez hitz: “testamenturik gabe(ko)”.\nAbintestato jaraunslea da, testamentuan jaraunslea izendatu ez denerako, legeak ezarritako pertsona (edo pertsonak). Norbait abintestato jaraunsle izendatzeko, nahitaezkoa da abintestato jaraunsleak adierazteko espedientea formalizatzea, notarioaren bidez edo epailearen bidez, izendatuak hildakoarekin zein ahaidetasun duen kontuan hartuta.\nAdibidea. Gurasoa hiltzen bada ezkonduta eta seme-alabekin, baina testamenturik egin gabe, notarioarengana jo behar da, eta jaraunsleak adierazteko nabaritasun-akta egiletsiko du notario horrek. Haatik, norbait testamenturik egin gabe hiltzen bada, eta bere ahaiderik hurbilena neba edo arrebaren bat bada, edo lobaren bat, espedientea epaitegian formalizatu beharko da.\nHorri “jaraunsle legitimo” ere deitzen zaio, baina ez da nahasi behar senipartearekin (gaztelaniazko “legítima” horrekin), guztiz desberdinak baitira. Senipartea da herentziaren zati bat, testamentua dagoenean; hildakoak ezin du herentziaren zati hori xedatu edo banatu, erreserbatu egiten zaielako senipartedunei edo nahitaezko jaraunsleei. Jaraunsle legitimoa edo abintestato jaraunslea, ordea, jaraunsle da, testamenturik ez dagoenean.\nHortaz, bera da, testamenturik ez dagoenean, lege-aginduz herentzia jasotzen duena.\nes heredero, -ra abintestato\nabintestato(-)jaraunsleei buruzko adierazpena\nNorbait testamenturik egin gabe hiltzen denean, edo, edozein arrazoi dela medio, haren testamentua deuseza nahiz eragingabea denean, hildakoaren jaraunsleak nor diren jakiteko, prozedura judizial hori edo notario-prozedura hori egin behar da.\nAdibidea. Abintestato jaraunsleei buruzko adierazpena notario-aktaren bidez egiten da, jaraunsleak hildakoaren ondorengoak, aurrekoak edo ezkontidea direnean. Gainerako kasuetan, espediente judiziala bete behar da.\nes declaración de herederos abintestato\nBera bakarrik edo beste pertsona batzuekin batera, ondasun jakin bat edo ondare osoa administratzeaz arduratzen den pertsona.\nMota askotako administratzaileak daude, eta mota bakoitzak bere arau bereziak ditu: sozietateetako administratzaileak; gurasoak, seme-alaba adingabeen ondarea administratzen dutenean (guraso-ahala); albazeak, herentziari dagokionez; tutoreak, epaiketan ezgaituak izan direnen ondareari dagokionez etab.\nes administrador, -ra\nNotarioak, alderdi interesdunak hala eskatuta, eskuetsitako agiri publikoa; agiri horrek egitate, egintza edo negozio juridikoa barruratzen du, eta, ondorenez, protokoloan jasota geratzen da. Agerkai publikoak dira eskritura publikoa eta notario-akta.\nes instrumento público\nagerraldia / agertzea\nNork bere burua notarioaren aurrean aurkeztea, eskritura egilesteko.\nAgerraldia, halaber, agiri publikoaren zatietatik bat da; zati horretan azaltzen da notarioaren aurrean nor agertu den fisikoki, horren datu pertsonalak, egoitza eta nortasun-agiria aipatuz. Zati horren ondoren, “parte-hartzea” izeneko zatia jasotzen da; zati horretan aipatzen da agertzaileak bere izenean diharduen (bere kabuz) edo beste inoren izenean (ahalduna izateagatik; sozietatearen edo seme-alaben ordezkari izateagatik; alkate izanik udalaren ordezkari izateagatik etab.).\nNorbaiti egindako oharra, adierazpena edo galdera, egintza jakin bat burutu dezan edo ez dezan burutu.\nNotarioaren bidez eginez gero, aktan formalizatzen da.\nAdibidea. Norbaiti agindeia egiten zaio, errentamenduaren ordainketan atzeratu denez gero, atzerapen horiek ordain ditzan. Notario-aktaren bidez formaliza daiteke agindeia, eta, horrela, notarioa bera etxebizitzara joango da eta forma egokian egingo dio agindeia pertsona horri. Horrez gain, agindei pribatuak egin daitezke burofax edo posta bidez, bai eta prozesuan bertan ere, agindei judizialaren bidez.\nAzken finean, agindeia norbaiti egindako intimazioa da; intimazio horren ondorioz, jasotzaileak jokabide zehatza izan behar du (zerbait ordaindu, jokabideren bat burutu ez, lekua utzi, zerbait egin…), eta hori notario bidez formaliza daiteke edo ez.\nAgintari eskudunak emandako manamendua, preskripzioa, betiere obeditu beharrekoa.\nAlderdi interesdunek egindako agiria, notarioaren edo funtzionario publiko eskudunaren parte-\n-hartzerik gabe. Agiri pribatuak ondorio juridikoak sortzen ditu legearen arabera, eta agiriaren sinatzaileek bete egin behar dute euren gain zein konpromiso hartu eta konpromiso hori berori. Agiri publikoarekin gertatu aldera, agiri pribatuan ez dago fede publikoa ematen duen funtzionariorik.\nÑabardurak egin badaitezke ere, esan beharra dago agiri sinatu guztiak agiri pribatu direla, agiri publiko ez badira behinik behin.\nAdibidea. Esate baterako, agiri pribatuak dira ibilgailua edo makineria erosteko agiriak. Orobat, agiri pribatua izaten da, sarri, etxebizitza eskuratzeko sinatzen den agiria; agiri horretan, erresak ituntzen dira, behin betiko eskritura publikoa formalizatu baino lehenago.\nes documento privado\nNotarioak edo funtzionario publiko eskudunak eskuetsitako agiria; agiri horrek fede ematen du bertan deskribatutako egitateei buruz, legeak agindutako formalitateekin bat etorriz.\nAgiri publikoak lege-ondorioak ditu, eta lege-ondorio horiek agiri pribatuarenak baino handiagoak dira; horixe ezartzen dute epaiketako nahiz epaiketatik kanpoko arauek. Agiri publikoak segurtasun handiagoa ematen duenez gero, nahiz formari dagokionez, nahiz edukiari dagokionez, bera da egokia, jabetza-erregistroetan eta merkataritza-erregistroetan inskripzioak egiteko.\nAdibidea. Agiri publikoak dira eskritura publikoak eta notario-aktak, eta, orobat, esku-hartutako polizak, ebazpen judizialak edota erregistratzaileen ziurtagiriak (ikus Prozedura Zibilaren Legeko 317. artikulua).\nes documento público\nBi pertsonen arteko ahaidetasunari dagokionez, hurbiltasuna edo urruntasuna.\nKode Zibilaren arabera, ahaideen arteko distantzia graduen bitartez zehazten da. Belaunaldi bakoitzak gradu bat osatzen du.\nZuzeneko lerroan, gradu bat zenbatzen da belaunaldi bakoitzeko. Horrela, seme-alabak lehenengo graduko ahaideak dira gurasoei begira, eta bigarren gradukoak, aitona-amonei begira.\nAlboko lerroan, bi pertsonen arteko ahaidetasun-gradua zehaztu nahi denean, horietatik batarengandik hasi eta igo egin behar da, bi-bien aurreko erkidea bilatu arte, eta, gero, jaitsi egin behar da, bestea bilatu arte. Horrela, neba-arreben artean bi gradu daude (hau da, neba-arrebak bigarren graduko albokoak dira); izan ere, lehenengo igo egin behar da, aurreko erkidea (gurasoa) bilatu arte, eta, gero, jaitsi behar da, beste neba edo arreba bilatu arte. Odoleko osaba edo izebaren (hau da, gurasoaren neba edo arrebaren) eta ilobaren artean, hirugarren graduko ahaidetasuna dago: aurreko erkidea osaba edo izeba horren gurasoa da, hau da, ilobaren aitona edo amona; behin hori aurkituta, jaitsi egin behar da, ilobaren gurasoa bilatu, eta, azkenik, iloba bera aurkitu arte.\nEta, esate baterako, aitona edo amonaren neba edo arreba eta aitona edo amona horren bilobaren artean, laugarren graduko ahaidetasuna dago: birraitona edo birramona (aurreko erkidea), aitona edo amona, gurasoa eta biloba.\nAhaidetasunak eragina du hainbat arazo juridikotan, kasurako, jaraunsle izateko eskubidean; izan ere, abintestato oinordetzan, jaraunsle izateko eskubideak ez du laugarren gradua gainditzen.\nes grado de parentesco\nLege-mandatu izeneko kontratuaren bitartez, ahaldunak beste norbait ordezkatzen du eta horrexen izenean nahiz interesean dihardu.\nAhalordeak notario-eskriturak izaten dira eskuarki, eta halakoen edukia ahalorde-emaileak nahi duenaren araberakoa izaten da: ahalorde-emaileak ahalordea eman diezaioke beste norbaiti, ulerbidez, bere ondare osoa kudeatzeko, edo, besterik gabe, bere unibertsitate-titulua jasotzeko. Auzietarako ahalordeak abokatu eta prokuradoreei emandako ahalduntzeak dira.\nes apoderado, -da\nBeste norbaiti ematen zaion ahalmena edo baimena, horrek egintza juridiko eta material zehatz batzuk bete eta betearaz ditzan.\nAhaldunak ez dauka zertan ahalordea onartu, hori ahalorde-emailearen alde bakarreko negozioa baita. Are gehiago, gerta daiteke ahaldunak ez jakitea berari ahalordea eman zaionik; egin-eginean ere, nahikoa da ahalorde-emailea notarioaren bulegora joan, eta, bertan, ahalorde hori egilestea.\nAhalorde-emaileak ahalordea ezezta dezake, geroago beste eskritura bat eginez; hori gertatuz gero, aurrekoa ondoriorik gabe geratuko da.\nGaur egun, ezeztapenak Ahalorde Ezeztatuen Notario Agiritegian agerrarazten dira, SIC izenekoaren barruan; barruko sistema hori baliatuta, edozein notariok egiazta dezake ea berari aurkeztutako notario-ahalordea indarrean dagoen une horretan, edo, alderantziz, ezeztatuta dagoen, eta, ondorenez, eragingabea den.\nAdibidea. Prozesuko ordezkaritza-ahalordea. Edo etxebizitza saltzeko ahalordea, edo titulu akademikoa batzeko ahalordea, edo herentziaren banaketa egiteko ahalordea etab. Edukia, bistan denez, anitz oso izan daiteke.\nBeste norbaiti ahalordea edo ahalmenak ematen dizkiona, hura epaiketan nahiz epaiketatik kanpo ordezka dezan, edozein negozio nahiz egintzatan.\nZuzenbide pribatuko erregela juridikoen multzo horrek antzinako usadioak eta ohiturak barruratzen ditu, Aiarako lurrean halakoak bete izan baitira aspaldi-aspalditik. Aiarako lur horrek bere barruan hartzen ditu Aiara, Amurrio eta Okondoko udalak, eta, Artziniegako udaletik, Mendieta, Erretes Tudela, Santa Koloma eta Soxoguti auzoak, eta lur horretan auzotasun zibila dutenei aplikatzen zaie. Aiarako Foruaren ezaugarri nagusiak bi dira. Alde batetik, testamentua egiteko askatasuna erabatekoa da; horrek esan nahi du askatasunez xedatu ahal direla ondasun guztiak, horretarako edozein titulu baliatuta, betiere nahitaezko jaraunsleak baztertuz. Eta, beste alde batetik, podere osoko gozamena aipatu behar da; horrek titularrari ematen dio, gozamen-eskubideari berezko zaion edukiaz gain, ondasun guztiak edo batzuk doan, inter vivos nahiz mortis causa xedatzeko ahalmena, betiere gozamena nork eratu eta eratzaile horren seme-alaba nahiz ondorengo guztien, batzuen edo baten mesederako.\nes Fuero de Ayala\nEskubideen subjektuak askatasunez eta legeak ezarritako formarekin adierazitako borondatea.\nes voluntad declarada\nIdatzizko agiri horretan agerrarazten da biltzar, kongresu, bilkura, ikustaldi judizial nahiz orotariko bileretan gertatutakoa, baita halakoetan hartutako akordio edo erabakiak ere.\nAktak ez dira nahitaez notario-agiri publikoak; aktak pribatuak ere izan daitezke: jabeen erkidegoenak, sozietate bateko administrazio-kontseiluarenak nahiz batza orokorrarenak, elkarte batenak, partidetan arbitroak egindakoak etab.\nPertsona fisikoak nahiz juridikoak dituen ondasun eta eskubideen multzoa, halakoak materialak izan zein izan ez.\nHildakoarekin ezkonduta egon dena. Dela legeria zibil erkidean, dela foru-legeria zibilean, alargunari zenbait eskubide aitortzen zaizkio: batzuk, heriotzaren ondorioz ezkontza desegin eta likidatu behar denez gero, eta desegindako ezkontza horren araubide ekonomikoan alargunak partaidetza duenez gero, partaidetza hori ordaintzeko; beste batzuk, legez aitortuta dituen oinordetza-eskubideak ordaintzeko; eta bestelako eskubideak ere (mantenua…).\nes cónyuge viudo, -da\nTestamentugileak edo epaileak hala aginduta, hildakoaren azken nahia betetzeaz, eta, jaraunsleen artean haren ondasunak banatu arte, ondasun horiek zaintzeaz arduratzen den pertsona.\nAlbazea herentziaren “defendatzailea” da; ondarea iraunarazten du, horrek kalterik edo galerarik izan ez dezan; eta, horrekin batera, kausatzailearen eskubideak defendatzen ditu. Albazeak, esaterako, auzia jar dezake finkan baimenik gabe sartzen den auzokidearen kontra; errenten ordainketa erreklama dezake edo betebeharrak betetzen ez dituena bota dezake; alderdia da jabetza kentzeko espedienteetan nahiz bestelakoetan; kausatzailearen mesederako kontratuak betearaztea erreklama dezake (adibidez, kausatzaile horrentzat obra edo zerbitzuren bat gauzatu behar denean); orobat, testamentuan jasotako agindu edo klausula guztiak betearazten ditu etab.\nAlbazea unibertsala edo banakakoa izan daiteke; lehenengo kasuan, lege-ahalmen guztiak ditu, eta bigarrenean, berriz, horietatik batzuk bakarrik.\nKontratu horretan, alderdiek elkarrekiko betebeharrak hartzen dituzte. Alderdi batek kontratua urratzen badu, besteak askatasuna du berari dagokiona betetzeko. Salerosketa edo trukaketa, berbarako, aldebiko kontratuak dira.\nes contrato bilateral\nBizkaiko Foruaren arabera, ezkontideek, ezkondu aurretik eta gero ere, elkar izenda dezakete komisario, ezkontza-itunetan nahiz oinordetza-itunetan. Bizkaian, ezkontideek elkar komisario izendatzeari «alkar-poderoso» deitzen zaio. Aukera hori Euskal Autonomia Erkidegoko foru-\n-zuzenbide zibilaren oinarrietatik bat da, horren bitartez alarguntasun-eskubidea indartu daitekeelako eta familia behar bezala antola daitekeelako. Hortaz, espeziea da, “komisario bidezko testamentua” generoa izanik.\nEstatu, nazio, probintzia edo udalaren herri-altxorra.\nEstatuak, nazioak, probintziak edo udalak bere beharrizanak asebetetzeko dituen ondasunen multzoa.\nZorra gutxika-gutxika urritzea, maileguan hartutako kapitala aldian-aldian ordainduz.\nAdibidea. Hipoteka-maileguetan nahiz mailegu pertsonaletan, kuota bakoitza mistoa izan ohi da: zati bat korrituei dagokie, eta bestea, berriz, amortizazioa da, alegia, kasuan-kasuan itzultzen den mailegu-zatia.\nEstatuko arau juridikoen multzoa. Estatu deszentralizatuetan, antolamendu desberdinak izan daitezke aldi berean: estatuarena, autonomia-erkidegoenak etab.\nes ordenamiento jurídico\nLegeak lurralde jakin batean eta pertsona zehatz batzuei aplikatzen zaizkie. Horregatik, aipatu esamoldeak erantzuna eman nahi dio honako galdera honi: nori aplikatzen zaio legeria zehatza?\nGaldera horri erreparatuta, Bizkaiko Forua aplikatzen zaie bizkaitar forudun guztiei, hau da, lurralde forudunean euren auzotasun zibila dutenei. Lurralde forudun horrek bere barruan hartzen du Bizkaiko lurralde historiko osoa, salbu eta Balmaseda, Bermeo, Durango, Ermua, Gernika-Lumo, Lanestosa, Lekeitio, Markina-Xemein, Ondarroa, Otxandio, Portugalete eta Plentzia hiribilduen zati forugabea, Urduñako ziutatea eta Bilboren egungo udalerria. Horren ondorioz, bizkaitarrak dira Bizkaiko udalen batean auzotasun administratiboa duten pertsona guztiak; baina, bizkaitarrak izanik ere, guztiek ez dute Bizkaiko auzotasun zibil foruduna, alegia, guztiak ez dira bizkaitar forudunak. Horrela, bizkaitar forudunak Bizkaiko Foruaren mende daude; egia esateko, bizkaitar forugabeei ere foru-arau zibil batzuk aplikatzen zaizkie (adibidez, testamentu mankomunatua eta komisario bidezko testamentua egin ditzakete, foruaren xedapenekin bat etorriz). Bizkaiko Forua aplikatzen zaie, halaber, Arabako Laudio eta Aramaio udaletan auzotasun zibila dutenei.\nBestalde, Aiarako Forua aplikatzen zaie lur horretan auzotasun zibila dutenei. Zehatz esateko, Aiarako lurrak bere barruan hartzen ditu Aiara, Amurrio eta Okondoko udalak, eta, Artziniegako udaletik, Mendieta, Erretes Tudela, Santa Koloma eta Soxoguti auzoak.\nBukatzeko, Gipuzkoako Forua aplikatzen zaie lurralde historiko horretan auzotasun zibila dutenei, baldin eta lurralde horretan baserriaren titularrak badira.\nes ámbito de aplicación personal\nProfesional jakin batzuek, hala nola, notarioek, erregistratzaileek eta auzitegietako prokuradoreek, euren zerbitzuak emateagatik jasotzen dituzten ordainsariak edo zerbitzu-sariak; agintaritza eskudunak finkatzen ditu halakoak.\nNahitaez bete beharreko erregela.\nMandatu edo agindu juridikoa.\nAdibidea. Arauak dira, besteak beste, legeak, erregelamenduak edota ministro-aginduak.\nIdazki juridikoaren (esaterako, legearen edo erregelamenduaren) zatietatik bakoitza; zati horiei hurrenez hurreneko zenbakiak jartzen zaizkie.\naskatasun zibilaren printzipioa\nPrintzipio hori Euskal Autonomia Erkidegoko foru-zuzenbide zibilaren tradizioari lotuta dago, eta foru-legeetan nahiz -ohituretan islatzen da, bai eta haien agiri eta aurrekarietan ere. Printzipio horren arabera, legeak esku-emaileak direla ulertzen da, alegia, legeak ez dira ezartzen aginduzko zuzenbide gisa; aitzitik, legeak herritarren eskura jartzen dira, eurek hala nahi badute, erabil ditzaten. Ildo beretik, legeen ondoriozko eskubideei uko egitea baliozkoa da, hori interes edo ordena publikoaren aurkakoa ez den heinean, eta hirugarrenari kalte egiten ez dion neurrian.\nes principio de libertad civil\nNotarioak sinatutako ohar laburra. Notarioak, kopia eskuetsia ematen duenean, matrizean egiten du ohar hori, eta bertan jasota geratzen da zein datatan eta nork eskatu duen kopia, bai eta berori luzatu izana ere.\nes nota de saca\nLegeek eta, oro har, arauek atzera-eraginezko ondorea dutela ulertzen da, aldarrikatze-data baino lehenagoko egitate eta egoerei aplikatzen zaizkienean.\nErregela orokor gisa, arauek ez dute atzera-eraginezko ondorerik: estatu modernoetan, segurtasun juridikoaren ondorioz, oinarrizko printzipioa da pertsonen jokabideari aplikatzea unean-unean indarrean dauden arauak, ez, ordea, geroago ematen direnak. Hala eta guztiz ere, zigor-zuzenbidean gerta daiteke arau berriren batek atzera-eraginezko ondorea izatea, erruztatuarentzat araubide onuragarriagoa ezartzen duelako: kasu horretan, arau hori aplikatuko zaie aldarrikatze-data baino lehenagoko egoerei.\nAdibidea. Asegururik gabe gidatzea ordena publikoaren aurkako falta zen, eta, gero, arau-hauste administratibo bilakatu da; horregatik, izapidetzan dauden kasuei edo dagoeneko epaitutakoei arau berria aplikatzen zaie, hori onuragarriagoa delako.\nes efecto retroactivo\nPertsona jakin batzuek lehenespenez eskuratzeko duten eskubidea; eskubide hori baliatuta, saldutako ondasunak berreskuratu ahal izango dituzte, horien prezioa ordainduz gero.\nAtzera-eskuratzea eroslehentasunarekin konbinatzen da. Eroslehentasuna da, izatez, ondasunak eskuratu ahal izatea, horiek saldu baino lehenago; atzera-eskuratzeak, berriz, ahalbidetu egiten du ondasunok erostea, behin horiek salduta daudenean.\nAdibidea. Etxebizitza saldu nahi bada eta bertan errentaria badago, errentari horrek eroslehentasuna du, hau da, salmentaren aurretik etxebizitza eskaini behar zaio errentariari, berak erabaki dezan, etxebizitza eskuratu nahi duen ala ez. Eskubide hori errespetatzen ez bada, errentariak atzera-eskuratzea egikari dezake, alegia, dagoeneko salduta dagoena eros dezake.\nBeste kasu batzuetan, atzera-eskuratzea bada izan, baina eroslehentasunik ez: ondasun-erkidegoetako titularkideen artean, atzera-eskuratzea bada izan, eta, ondorenez, titularkideetatik batek bere kuota indibisoa saltzen badu, gainerakoek atzera-eskuratzeko eskubidea dute, hirugarrenaren aurretik eurek kuota hori eskuratzeko; betiere, hirugarrenari ordaindu beharko dizkiote, horrek dagoeneko kuota erosi duenez gero, gastu guztiak eta berak ordaindu duen prezioa.\nBeste kasu honetan ere, atzera-eskuratzea bada izan: hektarea bat baino gutxiagoko landa-finka saltzen denean, jabe mugakideek atzera-eskuratzeko eskubidea dute.\nEbazpen judizialaren aurka errekurtsoa jartzea.\nAdibidea. Epaiaren baliozkotasuna aurkaratzea.\nEbazpen judizialen artean, mota zehatz bat. Epaileak prozesuan zehar autoa ematen duenean, horrekin prestatu edo erraztu egiten du behin betiko epaia ematea.\nProzesuekin eta auziekin zerikusia duena.\nes causídico, -ca\nEpaileak erabaki beharreko gatazka.\nProzesu judizialari buruzko jardunen multzoa.\nPertsona jakin batzuei euren egoitza dela-eta dagokien egoera zibila. Egoera zibil horrek berarekin dakar, lege pertsonalari dagokionez, legeria zibil erkidea aplikatzea (oinarrian, Kode Zibila), edo, osterantzean, foru-legeria zibiletatik bat. Hortaz, auzotasun zibila ez dator bat auzotasun administratiboarekin, horrek udalerri bati baino ez diolako erreferentziarik egiten.\nAuzotasun zibilak berebiziko garrantzia du Bizkaian, Bizkaiko lurraldearen barruan eta gai zibilei dagokienez, bi legeria desberdin daudelako indarrean aldi berean: bata, foru-legeria zibila, Euskal Herriko Foru Zuzenbide Zibilari buruzko 3/1992 Legeak jasotzen duena; eta, bestea, legeria zibil erkidea, Kode Zibilak eta beste lege berezi eta orokor batzuek barruratzen dutena. Auzotasun zibilak dakar, ekarri ere, bata edo bestea aplikatu beharra. Horren ondorioz, bizkaitarrak dira Bizkaiko udalen batean auzotasun administratiboa duten pertsona guztiak; baina, bizkaitarrak izanik ere, guztiek ez dute Bizkaiko auzotasun zibil foruduna, alegia, guztiak ez dira bizkaitar forudunak.\nes vecindad civil\nazalpena / azaltzea\nAgerkai publikoaren zatietatik bat; zati horretan, idatziz zehazturik geratzen dira kasuan-kasuan zein egintza edo kontratu egiletsi eta egintza edo kontratu horren aurrekariak: ondasunak, zioak eta abarrekoak.\nAdibidea. Salmenta formalizatzen denean, eskrituraren hasierako zatian aipaturik geratzen da agertzaileen nortasuna; horrekin batera zehaztu behar da ea agertzaileok euren izenean diharduten edo beste inoren izenean. Behin hori eginda, azalpena edo azalpen-zatia idazten da; horretan aipaturik geratzen dira hurrengoak: zein ondasun higiezin deskribatu eta ondasun horren jabeak saltzaileak direla; saltzaileok ondasun hori nola eskuratu zuten; ea ondasunak zamarik edo errentamendurik duen; eta erkidegoaren gastuak nahiz Ondasun Higiezinen gaineko Zerga ordainduta edo ordaindu gabe dauden etab. Ondoren, xedapen-zatia jasotzen da (hau da, hizpaketak edo egilespena); bertan aipatzen da saltzaileek ondasun higiezina besteretzen dutela prezioaren truk. Prezio hori zein den zehazteaz gain, ordainduta dagoen ala ez argitu behar da. Gainera, gastuak noren kontua diren aipatu beharra dago, eta bestelako itunak ere jasotzeko modukoak izan daitzeke.\nazalpen(-)zatia / azaltze(-)zatia\nAgerkai publikoaren zatietatik bat da; bertan aipatzen dira aurrekari, ondasun eta zio guztiak, horiek eragin baitute egintza edo kontratu zehatza egitea.\nSalerosketaren kasuan, esaterako, zati horretan deskribatzen dira ondasun higiezina bera, horren erregistro-datuak, Katastroko datuak, errentamenduak, zergak etab.\nErregela orokorra ez bada ere, eskriturak modu askotara idatz daitezkeelako, hauxe esan daiteke: azaltze-zatian aipatzen da zer gertatu den eskritura sinatu baino lehenago, eta xedatze-zatian aipatzen da zer gertatzen den eskrituran bertan. Salerosketaren kasuan, lehenengo zatian esaten da nor den etxebizitzaren jabea eta etxebizitzak zein ezaugarri duen; xedatze-zatian, etxebizitza saldu eta erosi egiten da, prezioa ezartzen da eta gastuak nork ordainduko dituen zehazten da.\nes parte expositiva\nNorbaitek, bera hil eta geroko, bere ondasun eta eskubideei buruz testamentuan egiten duen borondate-aitorpena.\nes última voluntad\nazken nahiaren egintza\nEgintza juridiko horren bitartez, ondareari destino zehatza ematen zaio, behin egileslea hil eta gero: azken nahiaren egintza nagusia testamentua izan ohi da. Halako egintzak izendatzeko, mortis causa egintzak esamoldea ere erabiltzen da.\nes acto de última voluntad\nAzken Nahien Erregistroa\nErregistro publiko horretan inskribatzen da testamentuak nahiz azken nahien bestelako egintzak notarioaren aurrean egiletsi izana.\nNotarioak testamentua eskuesten duenean, partea bidaltzen du elkargora, eta elkargoak, berriz, erregistro honetara. Gaur egun, Erregistroen eta Notarioen Zuzendaritza Nagusiak du erregistro honen gaineko ardura. Testamentugilea hiltzean, erregistro honi informazioa eskatzen zaio, hurrengoa jakiteko: ea hildakoak testamentua egin duen ala ez, eta, egitekotan, zein notarioren aurrean. Horrela interesdunek (seme-alabek, jaraunsleek eta abarrekoek) notario horrengana edo haren protokoloa dutenengana jo dezakete, testamentuaren kopia eskuetsia eskatzeko eta herentziaren izapideak egiteko.\nes Registro de Actos de Última Voluntad\nNotarioen elkargoaren zuzendaritza-batzako kidea.\nes censor, -ra\nZerbitzua sortu duena: Euskal Herriko Notario Elkargo Txit Prestua


Nafarroan bilduko dira asteartean Hizkuntza Politikarako Lankidetza Protokolo Orokorra sinatu duten Autonomia Erkidegoak - navarra.es\nNafarroan bilduko dira asteartean Hizkuntza Politikarako Lankidetza Protokolo Orokorra sinatu duten Autonomia Erkidegoak\nDownload Nafarroan bilduko dira asteartean Hizkuntza Politikarako Lankidetza Protokolo Orokorra sinatu duten Autonomia Erkidegoak as PDF\nBileran Euskadi, Katalunia, Galizia, Balear Uharteak, Valentziar Komunitatea eta Nafarroako gobernuen hizkuntza politikaren arloko arduradunek parte hartuko dute\nNafarroan bilduko dira asteartean, apirilak 10, Hizkuntza Politikarako Lankidetza Protokolo Orokorra sinatu duen Autonomia Erkidegoetako hizkuntza politikaren arloko ordezkariak. Euskadi, Katalunia, Galizia, Balear Uharteak, Valentziar Komunitatea eta Nafarroako gobernuen arduradunek parte hartuko dute bileran.\nNafarroako Foru Komunitateak Protokoloarekin bat egin zuen 2017ko apirilean. Dagozkien autonomia estatutuetan berezko hizkuntzaren ofizialtasun estatusa aitortua duten Autonomia Erkidegoen arteko lankidetza-esparrua finkatzea da Protokoloaren helburua.\nHartara, Euskararen Plan Estrategikoan zehaztutako helburuetako bat bete da, hau da, eleaniztasunari eta hizkuntza minorizatuei buruz antolatzen diren estatu barruko zein nazioarteko topaketetan Nafarroako Gobernuak parte hartze aktiboa izatea.\nAstearteko bileran, Eskualdeetako edo Eremu Urriko Hizkuntzen Europako Gutunaren jarraipenari buruz Espainiako Gobernuak landu duen Bosgarren Txostena eta eremu murritzeko hizkuntzen irakasleei zuzendutako prestakuntza-programa aztertuko dira, besteak beste.


Pello Estanga alkatea: "Herritarren ongizatea eta bizi-kalitatea hobetzeko ari gara lanean" - Noticias - Anoeta\nPello Estanga alkatea: "Herritarren ongizatea eta bizi-kalitatea hobetzeko ari gara lanean"\nJoan den astelehenean egin zuten udaleko osoko bilkura eta aho batez onartu zituzten hainbat proposamen, horien artean, herriaren bizi-kalitatea hobetzeko kreditu aldaketa eta zinegotzi berriaren kargu hartzea.\nJoan den astelehenean osoko bilkura egin zuten eta aho batez onartu zituzten gai zerrendako proposamenak, besteak beste, herritarren bizi-kalitatea hobetzeko kreditu-aldaketa eta Mikel Olano Aburuza zinegotziaren kargu hartzea.\nAipatutako kreditu-aldaketaren barruan hainbat proiektu aurreikusten dituzte, eta herritarren ongizatea hobetzea helburu, inbertsioak egingo dituzte hainbat ekimenetan. Proiektu horietako batzuk dira herriaren irisgarritasuna hobetzeko egingo dituzten azpiegitura-lanak, kale-garbiketa egiteko makina eta udalaren eta herritarren arteko komunikazioa sendotzeko partehartze-prozesuak.\nHoriez gain, herri-sarreran biribilgunea jartzeko eskaera Gipuzkoako Foru Aldundira bideratzea ere adostu zuten. Pello Estanga alkateak nabarmendu du udal-taldearen helburu behinena herritarren ongizatea eta bizi-kalitatea hobetzea dela, eta horretarako lanean ari direla.


Arkamurka natur taldea: June 2014\n2014(e)ko ekainaren 27(a), ostirala\nZarautz inguruko Ubarroi mottodunak irten dira kabietatik\nZarautz eta Getaria inguruko Ubarroi mottodun (Phalacrocorax aristotelis) kumeak atera dira dagoeneko beraien kabietatik. Gure kostaldean denera 5 kabi egin dituzte. Urtarrilak ingururako kabiak osatzen hasten dira eta ekainak erdi alderako txito gehienak kabitikan kanpo izaten dira. Behekaldeko argazkian ikusiko duzuen bezala aurtzaindegiak izango balira bezala gazte eta helduen arteko multzo haundiak osatzen dituzte. Ubarroi mottoduna Ubarroi haundia (Phalacrocorax carbo) ez bezala bakarrik kostaldean bizi da eta ez da ur geza edo ibaietan barrena sartzen. Eta Ubarroi mottoduna urte osoan gure artean izaten den bezala Ubarroi haundia askoz migratzaileagoa da eta kumatzera Europa ipar aldera joaten da. Beraz garai hontan Zarautz inguruan ikusiko degun Ubarroi mota mottoduna izango da.\nUbarroi mottodun (Phalacrocorax aristotelis) gazteak eta helduak nahastean.\nGipuzkoa osoan 3 kolonia txiki besterik ez zaizkigu geratzen eta horregatik hemen babes berezi batekin katalogatua dago. Kantauri ixuri alde osoan eta Europa iparraldean oro har berakada ikeragarria ari da jasaten, Erresuma batuan %40 ko jetxiera izan duelarik. Hemen gehienak arrantzaleen sareetan katiatu eta itota hiltzen dira. Ubarroi mottodunaren informazio osatuagoa hemen , hemen eta hemen ere bai.\nUbarroi mottodun (Phalacrocorax aristotelis) gaztea.\nUbarroi mottodun (Phalacrocorax aristotelis) helduak kabietan zauden bitartean\nUbarroi mottodun (Phalacrocorax aristotelis) heldua bere gandor eta eztei aurreko lumajearekin\nUbarroi mottodun (Phalacrocorax aristotelis) ez heldua neguko plumajearekin\nEtiketak: Ubarroi mottoduna\nEgilea: Asier Aldalur ordua: 13:24 iruzkinik ez: Mezu honetarako estekak\nUdaberri hontan Lorentxo Portularrume Zarautz inguruan mendi buelta bat ematen ari zela ateratako argazki ederra. Orkidearen izena Oprhys apifera da. Genero honetako arruntena izateaz gain osasun oneko zelaietan ateratzen da, hau da, pixa botatze ez den zelaietan e.a.\nOprhys apifera hau Lorentxo Portularrumek ateratako argazkia da.\nEgilea: Asier Aldalur ordua: 23:18 iruzkinik ez: Mezu honetarako estekak\nZarauzko hondartzako hondarrraren ezberdintazunak gertutik ikusita.\nikerketa baten ondorioz (L. M. Agirrezabala, G. Flor, 1988), Euskalherriko hondartzen bioklastoen (oskol zatiak-karbonatoak) porzentaia aztertu zen, eta emaitza hauek atera ziren (gure inguruko hondartzen artean):\nGetaria, % 45,\nZarautz %74,5 (denen arten handiena),\nBetiko hondarra Zarautzen\nZarautza ekarri berri duten hondarra\nEgilea: Asier Aldalur ordua: 22:55 iruzkinik ez: Mezu honetarako estekak\nHitzaldia ;Itsaspeko iturriak: bitxikeria geologiko eta biologikoak\nEkainaren 17an, 21:00etan, Luismi Agirrezabalaren hitzaldia izango dugu.\nGaia: "Itsaspeko iturriak: bitxikeria geologiko eta biologikoak"\n1960ko hamarkadatik hona itsaspeko iturri anitz aurkitu dira mundu- ko ozeano guztietan. Iturri hauek, agerian uzten dute lurpeko gas eta likido fluido- en eta ozeanoetako uraren artean trukaketa handia gertatzen dela. Iturrien ezaugarri fisikoak, darizkien fluidoenak (konposizioa eta tenperatura) eta, hein handi batean, bertan bizi diren komunitate biologikoenak ere, prozesu geologikoek eragindakoak dira. Hidrokarburo-iturri hotzen kasuan, kontinente-ertzetako lurpeko arroketan eta sedimentuetan dauden gasak (nagusiki metanoa) eta petrolioa dira bertatik ateratzen direnak. Iturri hidrotermalei darizkien fluidoak epelak edo beroak (<450oC) dira, eta konposatu kimiko anitzetan aberatsak; fluido hauek lurpeko gorputz magmatikoekin ukipenean egondako urez osatuta daude. Hidrokarburo-iturri hotzetan eta iturri hidrotermaletan izaten diren komunitate biologikoak oso antzekoak dira, inguruko hondokoenak ez bezala: izaki ugariz osatuak eta kimiosintesian oinarri dutenak. Itsaspeko iturriek gizakiarengan ere eragin handia dute, eta batzuek ondorio kaltegarriak dakarzkiotelarik ere, beste batzuk onuragarriak suertatzen zaizkio.\nEgilea: Asier Aldalur ordua: 19:54 iruzkinik ez: Mezu honetarako estekak\nUrtero bezela aurten ere maiatzeko ekintza paregabeak antolatu ditu Arkamurkak.\nlarunbatean Txiliku Maixu haundiarekin gogotik ikasteko aukera izan zen eta landare, lore, xamorro eta istorio bitxiekin blai egin da bere jakinduriakin katiatuta geratu ziren "atxaparrak"\nHauxe duk atxapar kanpotarra, Bizkaiako landare aloktonoen zerrenda egin zutenek katalogoak kanpoko landare bezala jarri zutena eta Zarautzen oso ugari dena herri aldean (lorategietatik ihes egindakoa, seguru asko). Izen zientifikoz Lonicera japonica eta loreak mordo handian eduki ordez bi edo hiruko multzotan eta kolorea zuria, krema ed kafesne kolorekoa.\nEgilea: Asier Aldalur ordua: 22:21 iruzkinik ez: Mezu honetarako estekak


Kiroletan blai eginda oporrak bukatzeko asteburua | El Correo\nZurekinKiroletan blai eginda oporrak bukatzeko asteburua\nKiroletan blai eginda oporrak bukatzeko asteburua\nGetxoko kirol portuan egingo dituzte kirol-saioak larunbatean, Ur Jaialdiaren baitan\nAMALIA IBARGUTXI Jueves, 6 septiembre 2018, 23:21\nAsteburuan kirolzaleek aukera aparta dute uda-amaiera ospatzeko: urpeko igeriketa, bela, kayak, arraun eta paddle surf ikastaroak eskainiko dituzte, dohainik. Getxoko kirol portuan egingo dituzte kirol-saiook datorren larunbatean, Ur Jaialdiaren baitan.\nArriluze eta Kirol Portuaren inguruan, Getxo Kirolak-ek koordinatuta, Getxoaktibatu! dinamizazioko udal-programaren barruan antolatu dituzte kirol jarduerok. Ur-kiroletan aritzen diren udalerriko hainbat klubek emango dituzte doako eskolak. Hori bai, parte hartu ahal izateko, izena eman beharra dago, tokiak mugatuak izango dira eta. Ikastaroetan parte hartzeko, gutxienez 8 urte izan beharko dituzte haur eta gazteek.\nItxas-Dive urpekaritzako klubak tutu bidezko urpekaritza-eskola emango du; Pakea Getxok bela ezagutzeko klaseak emango ditu; Getxo Kayaka Piragüismo klubak ere gauza bera egingo du kayakeko eskolekin; Raspas Arraun Taldeak, banku mugikorreko saio batzuk emango ditu, eta, era berean, Northwind klubak paddle surfeko klaseak eskainiko ditu.\nBestalde, Arriluze jauregi-inguruan karpa bat jarriko dute informazio gune gisa erabiliko dutena egun osoz. Gune horretan, gainera, arku-tiro eskolak eta haurrentzako hainbat ekintza burutuko dira 11:00etatik 14:00etara. Horiek ere doakoak izango dira, nahiz eta aldez aurretik izena eman beharko den horietan ere. Izena eman edo informazio gehiago eskatzeko, aide@kulturbide.com helbidera idatzi beharko dute interesa dutenek, hilaren zazpira arte.\nGainera, bi asteburu barru, hilaren 22an, Pakea bela eskolak ate irekien jardunaldia egingo du, Getxo ur-kirolen mapan kokatzeko asmoari jarraiki. Bainu jantzia, txankletak, eskuoihala eta eguzkirako krema prestatzea besterik ez da falta.\nFarmazia tropikala, bideoartearen eta mugimendudun irudia lengoaia artistikoaren erakusketa, Guggenheimen\nThe Queers eta The Manges taldeen boloa, larunbatean, Hell Doradon\nSpeed trafikoan ari zen talde kriminal bat desegin dute Bizkaia eta Kantabrian\nConcentración de colectivos antimilitares en Getxo\nEtorkizuneko hiriak hizpide, Bilboko Ensanche eraikinean Arabak lana bilatzen lagunduko die 80 langaberi


Ibilbide berri bati ekin aitzin, bi «Elementu» aurkeztu ditu Kalakanek | Kultura | GARA\nIbilbide berri bati ekin aitzin, bi «Elementu» aurkeztu ditu Kalakanek\n«Elementuak» proiektua 2015ean abiatu zuen Lapurdiko hirukoteak. Horren inguruan, berrargitalpen bat eta kolaborazio disko bat eramanen ditu Kalakanek Durangoko Azokara. Elkarlana Mongoliako Alexandre Arkhincheev-ekin batera egin dute, heldu den urtean musikariarekin batera egingo duten birari begira. Bestalde, hirukotearen lanak ekoizten dituen Saroia elkartea lehen aldiz beste talde batekin ere ariko da lanean, Berçaits anaiekin.\nBi lan oso ezberdinekin joango da Kalakan Durangora, baina oinarrian proiektu beraren parte dira bi diskoak. 2015. urtean abiatu zen “Elementuak” egitasmoa. Orduan Jamixel Bereau eta Xan Errotabehererekin batera Thierry Biscary ari zen. Orain, aldiz, hirukotea Pierre Sanglak osatzen du.\nDuela bi urte sartu zen kide honek izaera berria ekarri dio musikari; hori dela-eta egitasmoaren izena daraman diskoa berriz argitaratzea deliberatu dute. «Duela hiru urte ireki genuen liburu bat ixtea da xedea, baina eguneratuz, gaurko Kalakanen soinuarekin. Gure aztarna berria garbiki utziz», azaldu du Xan Errotabeherek.\nAldaketarekin izaera berri bat hartu du taldeak, eta kontzertuen ondoren saltzen dituzten diskoetan ikusleek entzun dutenarekin bat egiten duen obra aurkitu nahi dutela baieztatu du Jamixel Bereauk: «Orain kide berriaren ahotsa agertzen da, bere nortasuna ezberdina delako, taldearen nortasuna aldatzen da pixka bat, eta soinua ere bai». Bere kideak gaineratu du: «Gure instrumentua den ahotsean, bere tinbrearen ezberdintasuna nabaria da». Sangla, kantari eta musikaria ez ezik, perkusionista ere badela gaineratu du: «Bere jakitatea perkusio aldetik ageria da».\nDiskoko kantuen bertsioez gain, «badira beste aldaketa batzuk, nahiz eta handiak ez izan», azaldu du Bereauk. Kide berriarekin kantatu dituzten kantu guztiak daude, jatorri duen diskokoez gain Kalakanen lehen CDkoak, eta orain arte grabatu gabeko batzuk ere atzematen ahalko dira.\nBestetik, “Mendeala” du izena Alexandre Arkhincheevekin batera egin berri duten diskoak. Kolaborazioak dira lapurtarrek berriki argitara eman dituzten obrak, eta azken honek Mongoliako soinuak ekarri ditu. Zazpi kontzertu egin zituzten elkarrekin, eta musikarien «bi unibertsoek errazki bat egin zuten».\nGauzak horrela, «gure arteko harremana eta publikoaren harrera ikusita, heldu den urterako elkarrekin bira bat egitea proposatu diogu, eta hori berotzeko erabaki genuen kolaborazio disko hau grabatzea», azaldu du Errotabeherek.\n«Soinu ezberdinak agertzen dira disko horretan, guk gure kontzertuetan inoiz nahastu izan ez ditugunak», azpimarratu du musikariak. Bestalde, Bereauk gaineratu du: «Kantuei dagokienez gure betiko abestiak izanen dira, ez da berrikuntzarik, baina Alexandrek bere soinua eta bere ahotsa ekartzen ditu, baita kantu buriatiar tradizionalak ere».\nDonibane Lohizuneko Berçaits anaien lehen diskoak “Anai” du izena. «Lehen aldikotz Saroia elkarteak bere zigilua agertuko du Durangon», baieztatu du Errotabeherek, beren erakusmahaia hirugarren urtez hartzen dutela oroitaraziz. Baita gaineratu ere: «Nahiz eta Kalakanen diskoak ekoiztu ditugun, lehen aldiz beste norbaitena egin dugu. Ez bakarrik ekonomikoki, alde artistikotik ere bai».\nEkoizle lanetan aritu diren musikariek bezala, euskal kantu tradizionala dute oinarri. «Haien kantatzeko modua, sentitzeko eta bizitzeko era, oso indartsua da, eta aldi berean biziki hunkigarria», borobildu du ekoizle bilakatu den musikariak. «Labetik atera berria den diskoa» Ahotsenean deskubritu ahal izango da igande goizean.\n«Bagoaz bakoitza bestearen errepertorioaren musika eta unibertsoaren bisita egitera, soinu bat sortzeko bi entitateen artean. Alexandre Arkhicheev artista buriatiarrarekin lan egin dugu», azaldu du Xan Errotabeherek.


Horma-irudia, Bilboko Orkestra Sinfonikoaren mendeurrena gogoan - bizkaie.biz\nHorma-irudia, Bilboko Orkestra Sinfonikoaren mendeurrena gogoan\nBizkaie! 2022-05-23 12:33 Musikea\nPablo Astrain artisteak egin dau.\nAgintariak eta Pablo Astrain artistea, horma-irudiaren aurrean (argazkiak: Bilboko Udala) | Ikusi handiago | Argazki originala\nUriko kulturgintzearen eragile garrantzitsuenetako bat da BOS, Bilboko Orkestra Sinfonikoa, eta, hortaz, Udalak omenaldia egin nahi izan deutso ehun urte bete dituanean. Olabeagara doan aldatzean formatu handiko horma-irudia inaugurau dabe, erakunde ugaritako ordezkariak bertan dirala: Bizkaiko Foru Aldundiko Lorea Bilbao, Udaleko zinegotzi Gonzalo Olabarria eta BOSeko arduradunak.\nOrkestrearen ehun urteko ibilbidean mugarri izan diran momentu, persona eta lekuak agertzen dira horma-irudian. Pablo Astrain pintore eta arte urbanoko aditua izan da diseinuaren egilea. Horma luzea danez, hainbat irudi eta ataletan banatu dabe obrea, hurrenkera honetan:\n- Arriaga Antzokia: BOSen sorrerearen lekuko, lehenengo kontzertua be han izan zan.\n- BOSeko musikarien lehenengo argazkiaren erreprodukzinoa, Armand Marsick zuzendari titularra buru, 1923koa.\n- Ehun urteotan orkestreak izan dituan beste zuzendari titularren erretratuak: Vladimir Golschmann, Jesús Arambarri, José Limantour, Antoine de Babier, Rafael Frühbeck de Burgos, Alberto Bolet, Pedro Pirfano, Urbano Ruiz Laorden, Theo Alcántara, Juanjo Mena, Günter Neuhold eta Erik Nielsen.\n- Euskalduna Jauregia, 1999tik BOSen agertoki nagusia.\n- Orkestrearen gaur egungo irudia.\n- Maurice Ravel konpositorea, haren obrea BOSen oinarrietako bat dalako. Emonaldi berezi batean, 1928an, BOS zuzendu eban Ravelek berak.\nBilboko Orkestrearen historia modu bisualean erakusten dau, beraz, horma-irudi luzeak. Historia oparo hori herritarrei hurreratzea da proiektuaren helburua. Horregaitik ipini dabe joan-etorri handiko leku batean, Jesusen Bihotzaren plazearen eta Euskalduna Jauregiaren ingurutik Olabeagara bajatzen dan pasealekuan.\nBOSen urteurrena gogoratzeko ekintzen artean, horma-irudia ez da bakarra. Herririk herri dabil erakusketa ibiltaria eta laster komikia be plazaratuko dabe. Bizkai osoko liburutegi eta ikastetxeetan irakurri ahal izango da BOSen historia batzen dauen komiki hori, baita orkestrearen webgunean be.


Gaur egungo Kriston-en hastapenak 1991an kokatzen dira. Lehen eraketa hura honako hau zen: Bitor Arrien (abeslaria), Egoitz Azaceta (gitarra), Arkaitz Ortuzar (gitarra), Borja Imatz (baxua) eta Aitor Zulueta (bateria). Baina oraindik taldeari izena jartzea falta zitzaien eta ia nahigabe sortu zen: Kriston Moroie. Gure asmo nagusiena ondo pasatzea zela argi islatzen zuela iruditu zitzaien eta hala gelditu zen.\nKriston Moroie-ren debuta 1992ko ekainean izan zen herriko Artza frontoian. Horren ondoren zenbait kontzertu jo zuten arren, helburu nagusia maketa bat grabatzea bilakatu zen. Gauzak ordea zaildu egin ziren, taldekideon lanak eta ikasketek guztiok elkarrekin batzea oso noizean behingo gauza bihurtu baitzuten.\nEdonola, grabaketa 1994ko maiatzean heldu zen, Bilboko Rock Studios-en jabe zen Carlos Kreator-en eskutik. Maketa ia zuzenean grabaturiko 6 abestik osatzen zuten.\nAitzitik, aipaturiko zailtasunak ugaritu egin ziren eta urte pare bat gehiago jarraitzea posible izan zen arren, azkenean taldea bertan behera uztea erabaki zuten.\nDenborak aurrera egiten du eta gauzak aldatu egiten dira. Modu berean, orduko partaideon egoera beste bat da orain. Elkarren artean hitz egiten ibili eta gero, berriro batzearen ideia sortu bezain azkar baiezkoa berehalakoa izan zen. Ezberdintasun birekin ordea. Alde batetik taldekide berriak: Aitor Zulueta (abeslaria), Egoitz Azaceta (gitarra), Arkaitz Ortuzar (gitarra), Unai Uriarte (baxua) eta Igor Figero (bateria). Eta bestetik izena: Kriston. Asmo nagusiena musikarekin eta jendaurrean jotzen gozatzea izaten jarraitzen du, hori bai, zentzu gehiagorekin.\nEtapa honetako lehen kontzertua, batu eta urtebetegarrenera eman zuten, 2003ko udan. Abestiak askoz landuagoak ziren, freskotasuna gal ez dezaten saiatzen ziren. 2003-2004 urteetan zehar emandako kontzertuetan izan zuten babesa handia izan zen eta honek seriotasun handiagoz hartzera bultzatu zituen. Honen erakusgarri argiena 2004ko udan Bermeoko Bastarre Audio Records-en grabaturiko Mugak gaindituz CDa da. Xehetasunez beteriko abesti erakargarri eta indartsuak.\n2005eko udan Mugak gaindituz diskoaren grabaketa aurrera eraman zuten. 2006an, berriz, Ni-Zu-Gu diskoa (Muxik records) argitaratu zuten.\n01 - Zurekin\n02 - Trago baten\nAitor Zulueta: abeslaria\nEgoitz Azaceta: gitarra\nArkaitz Ortuzar: gitarra\nUnai Uriarte: baxua\nIgor Figero: bateria\nTel:639 418 375


Ariketa honetan ortografia landuko duzu. Horretarako, testu bat osatu beharko duzu kendu ditugun hizkiak gehituz.\nEn este ejercicio trabajarás la ortografía. Para ello deberás completar un texto al que le hemos quitado varias letras.\nTestutik, s-ak, x-ak eta z-ak kendu ditugu. Jar itzazu bere tokian, ondoren behar bezala irakurri ahal izateko.\nJuppek "onarte_in" deritzo tratamendu berria ja_oko duten hiesdunak _o_ketan aukeratzeari\nBotika berria apiriletik aurrera irit_iko da Frant_iara.\nAlain Juppe Frantziako lehen mini_troak "onarte_int_at" jo zuen at_o hie_aren kontra merkaturatuko den botika berria _o_keta bide_ banatzeko aukera. "E_in liteke onartu tratamendu berria izango duten gai_oak _o_keta_ hautatzea", adiera_i zuen gobernuburuak komunikabideetara helara_itako oharrean.\nEEBBetan biru_aren kontrako hiru molekua lot_en dituen botika berria ha_i dira produ_itzen, eta aurki ha_iko dira lehen do_iak Frantziara iri_ten. Baina produk_ioa ez da Frantzian den e_karia adinakoa izango , eta tratamendua nork hartuko duen eta nork ez erabakitzea _o_keta informatiko_ egiteko gomendatu zuen HIESAren Bat_orde Na_ionalak (CNS).\nJuppek terapia gai_o gu_tiei helara_teko ahaleginak egin ditzaten e_katu die Jacques Barrot Gi_arte Gaietarako mini_troari eta Herve Gaymard O_a_unerako E_tatu ida_kariari. Lehen mini_troak at_o _eha_tu zuene_, "aurrekontuei buru_ko e_ein e_tabaidak e_in dezake HIESAren kontrako borrokan dugun lehenta_una gerara_i".\nHiesdunen lagunt_arako taldeek, berri_, "e_kandalu_ko loteria" irit_i diote Frantziara irit_iko den botika berriaren lehen do_iak _o_keta bide_ banat_eari.\nEuskaldunon Egunkaria, 96.II.29\nJuppek "onarteZin" deritzo tratamendu berria jaSoko duten hiesdunak ZoZketan aukeratzeari\nBotika berria apiriletik aurrera iritSiko da FrantZiara.\nAlain Juppe Frantziako lehen miniStroak "onarteZintZat" jo zuen atZo hieSaren kontra merkaturatuko den botika berria ZoZketa bideZ banatzeko aukera. "EZin liteke onartu tratamendu berria izango duten gaiXoak ZoZketaZ hautatzea", adieraZi zuen gobernuburuak komunikabideetara helaraZitako oharrean.\nEEBBetan biruSaren kontrako hiru molekua lotZen dituen botika berria haSi dira produZitzen, eta aurki haSiko dira lehen doSiak Frantziara iriSten. Baina produkZioa ez da Frantzian den eSkaria adinakoa izango , eta tratamendua nork hartuko duen eta nork ez erabakitzea ZoZketa informatikoZ egiteko gomendatu zuen HIESAren BatZorde NaZionalak (CNS).\nJuppek terapia gaiXo guZtiei helaraZteko ahaleginak egin ditzaten eSkatu die Jacques Barrot GiZarte Gaietarako miniStroari eta Herve Gaymard OSaSunerako EStatu idaZkariari. Lehen miniStroak atZo ZehaZtu zueneZ, "aurrekontuei buruZko eZein eZtabaidak eZin dezake HIESAren kontrako borrokan dugun lehentaSuna geraraZi".\nHiesdunen laguntZarako taldeek, berriZ, "eSkandaluZko loteria" iritZi diote Frantziara iritSiko den botika berriaren lehen doSiak ZoZketa bideZ banatZeari.\nEuskaldunon Egunkaria, 96-II-29


Ziber-bullyingari aurre egiteko bideo-jokoa sarean erabilgarri Sustatu.eus - Teknologia albisteak\nZiber-bullyingari aurre egiteko bideo-jokoa sarean erabilgarri\n2017-03-06 : 10:46\nEHUko psikologia faktulateak "Cybereduca Kooperatiboa" izeneko bideojokoa sortu du. Cybereduca.com webgunean dago ikusgai. Nerabeekin lan egiten duten profesionalek edo familiek ciberbullyingaren prebentzioan erabil dezaten dago pentsatua.\nEHUko psikologia fakultateko ikerlariak diren Maite Garaigordobil eta Vanesa Martínez dira Cybereduca bideo-jokoaren sortzaileak. Joko hau eskoletan ematen den cyberprogram proiektuaren barnean dago, baina oso aproposa da nerabeekin lan egiten duten hezitzaile zein gurasoentzat.\nBideo-joko hezitzailea da; bertan, arriskuei aurre egiteko egoerak landuko dituzte jokalariek. Sortzaileen hitzetan joko kooperatiboa, sortzailea eta ez sexista da. Cyberbullying-aren aurkako jarrera indartzea du xede eta 11 urtetik gorakoei zuzendua dago.\nJokoa ikusteko sakatu hemen.\nOharra: Jokatzeko beharrezkoa da Adobe Flash aplikazioa eguneratuta edukitzea.


Istoriolari: Gizajo baten egunkaria III. Hauxe besterik ez nuen behar!\nEgilea: Momo ordua: 13:45\njone egaña 2015(e)ko abenduaren 1(a) 19:36\nAsko gustatu zait. Arraroa egin zait istorio zehatza ez egotea baina gustoko izan dut hori.Azkar irakurri dut baina pentsatzen nago horrelako beste bat irakurtzea.Gainera, deskribapenak nahikoak izan dira liburua ondo ulertzeko.\nLaburbilduz, liburua gustukoa iruditu zait, umorez beteta dagoelako.\nAnonimoa 2015(e)ko abenduaren 12(a) 17:00\nNi ere ados nago, nire pasarte gogokoena udarako pistina lekuko pasartea da.


Hondakinak Prebenitzeko Europako Astea – Donostiako Modaren Klusterra – Donostia Moda\nHome/destacada-home-eu, slider-portada-eu/Hondakinak Prebenitzeko Europako Astea\nAzaroaren 17tik 25era bitartean ospatuko da\nGipuzkoan hondakinak aberastasun eta enplegu iturri gisa ulertzeko astea\nJosé Ignacio Asensio: “Gipuzkoak 2030. urterako birziklatzearen sektorearen zifrak bikoizteko eta 10.000 enplegu lortzeko aukera du. Ekonomia zirkularrak hondakinak lehengai berri edo energia bezala erabiltzen ditu eta gakoa da klima aldaketari aurre egiteko”.\nDenis Itxaso: “Prebentzioa gizartearen esparru guztien esku dagoen auzia da. Azpimarratu beharreko aldaketa kulturala da, izan ere, gizarteak duen erronka garrantzitsuenetarikoa da”.\nHondakinak Prebenitzeko Europako Astea azaroaren 17tik 25era bitartean ospatuko da eta bere helburua da erabili eta botatzeko produktuetan oinarritutako egungo ekonomia linealaren eredua eraldatu eta ekonomia zirkular batera jotzea.\nIngurumeneko Departamentuak antolatutako ekimen nagusiak dira: birziklatutako lehengaiekin lan egiten duten enpresen erakusketa; itsasoetan plastikoen eragina gutxitzeko birziklatze kanpaina; ehun-gaien berrerabilpenerako eta birziklapenerako tailerrak; birziklatze musika orkestraren kontzertua; eta moda jasangarriaren desfilea.\nGipuzkoako Foru Aldundiko Ingurumeneko Departamentuak, azaroaren 17tik 25era bitarteko astean hausnartzera gonbidatzen gaitu. Hondakinak baliabide bilakatzeak eta prebentzio politiken sustapenak eta ekonomia zirkularrak Gipuzkoarentzat duen garrantzia azpimarratu nahi izan du. José Ignacio Asensio Ingurumeneko diputatuak, Hondakinak Prebenitzeko Europako Astea ospatzeko prestatu duten programa aurkeztu du eta nabarmendu du ekonomia zirkularra giltza dela Gipuzkoaren etorkizunarentzat, “enpresak, ezagutza, gizarte ekimenak eta instituzioak koordinatzea ezinbestekoa da lurralde jasangarriagorantz aurrera egiteko”. Denis Itxaso Kulturako eta Kiroletako diputatuak adierazi du prebentzioa gizartearen esparru guztien esku dagoen auzia dela: “Azpimarratu beharreko aldaketa kulturala da, izan ere, gizarteak duen erronka garrantzitsuenetarikoa da”.\nProgramak honako ekintza hauek barne hartzen ditu: hondakinak lehengai gisa erabiltzen dituzten bederatzi enpresak erakutsiko dute hondakin horiekin zer material eta produktu fabrika daitezkeen; itsasoetan plastikoaren eragina gutxitzeko birziklatze kanpaina; ehun-gaien berrerabilpenerako eta birziklapenerako tailerrak; Gipuzkoa Basket Klubarekin batera gaikako bilketak duen garrantziaren inguruko sentsibilizazio kanpaina; sukaldaritza iraunkorreko jardunaldia Basque Culinary Centerrean; “Azken minutua” programan egindako lanarengatik enpresei esker ona adierazteko ekintza; Ecoembesen Birziklatze Musika Orkestraren kontzertua; eta moda jasangarriaren desfilea Miramar jauregian.\nGipuzkoaren kasuan, Ingurumeneko Departamentuarentzat Prebentzioaren Astea da bere egintza nagusietako bat, gipuzkoarrak sentsibilizatu eta kontzientziatzeko helburuarekin. Antolatutako ekintzen ardatza da hondakinen sorrera gutxitzea eta hondakinetan dauden lehengaiei probetxu ateratzea, ekonomia zirkularreko oinarriak betetzeko eta bigarren erabilera emateko. Helburua da herritarrei jakinaraztea ekonomia zirkularrerantz iragateak duen garrantzia, azpimarratzea aukera bat dela eta hondakinak gaika biltzearen esfortzua garrantzitsua dela helaraztea, izan ere, hondakina baliabide bilakatzean tokiko ekonomia eta enplegua sortzen da.\nJosé Ignacio Asensiok azaldu du bere Departamentuaren helburua dela eliminazioan oinarritutako piramidetik prebentzioan oinarritutako piramidera igarotzea. “Ezinbestekoa da egungo erabili eta botatzeko produktuetan oinarritutako ekonomia linealaren eredua eraldatu eta ekonomia zirkular batera jotzea. Gipuzkoak eredu-aldaketa horri dagokion abantaila sozialak, ekonomikoak eta ingurumen arlokoak baliatu ahal izan ditzan”, adierazi du Asensiok.\n“Prebentzioa eta ekonomia zirkularra aukera bat dira Gipuzkoarentzat eta klima aldaketari aurre egiteko aukera ere badira. Hondakinak lehengai berri gisa erabiltzea edo energetikoki probetxu ateratzea emisioak gutxitzeko modu eraginkorrena da eta ekonomia zein enplegu berdea sortzen dute Gipuzkoa jasangarriagoa bihurtuz”. Zentzu honetan, Asensiok adierazi du Gipuzkoak beharrezkoa den industria eta ezagutza duela sektoreari bultzada sendoa emateko, birziklatze industriaren zifrak bikoiztuz eta 10.000 enpleguak lortuz 2030a baino lehen.\nAsensiok baieztatu du Astearen zeregina dela barneratuta dugun giza kontzientzia handitzen jarraitzea; hondakinen prebentzioan, berrerabilpenean eta birziklapenean oinarritutako gizartea eraikitzeko. Eta herritar guztiak parte hartzera gonbidatu ditu.\nDonostia, 2018ko azaroaren 14a\nEKIMENA DATA TOKIA ANTOLATZAILEA\nAzaroak 16tik 21era Karpa Alderdi Ederrean\nIngurumeneko diputatuaren bisita, azaroak 16an 11:00tan Sindesperdicio, Emaús Fundación Social, Koopera, Emaús Traperos, UPV, Eko-REC, Gipuzkoako Konposta y Tecnum Zer egiten da etxean arretaz bereizten dugun zaborrarekin? Zerbaiterako balio al du? Hainbat hondakin lehengai gisa erabiltzen dituzten GK Recycling klusterreko 9 enpresak hondakin horiekin zer material eta produktu fabrikatzen dituzten azalduko dute.\nItsasoko plastikoa birziklatzeko kanpaina “Itsasotik mahaira” Azaroak 18tik 24ra\nGipuzkoako 33 udalerritan GFA eta Emaús Baztertutako plastikozko botila eta poltsak batzea, birziklatzeko et apoliesterrezko ehun bilakatzeko, erossketarako orga eta poltsa berrerabilgarriak egiteko; poltsa eta orga horiek parte-hartzaileen arean zozketatuko dira.\nAitorpen-egintza Azaroak 19 12:30- Tronu aretoa, GFA GFA\nGipuzkoako Elikagaien Bankuaren “Azken minutua” programan egindako lanagatik empresa laguntzaileei esker ona adierazteko egintza.\nKirola eta birziklapena kanpaina Azaroak 19tik 22ra GFA eta GBC Gipuzkoa Basket Klubarekin batera, gaikako bilketak duen garrantziaren inguruko sentsibilizazio-kanpaina diseinatu da, gizarte-sareen bidez, bideo, lehiaketa eta erronkekin.\nEhunak berrerabiltzeko tailerrak Azaroak 20 eta 21 11:00 – Inaugurazioa\nOkendo plazan GFA eta GK Green Fashion Arropa tradizionalei bigarren bizitza emateko eta osagarriak fabrikatzeko tailerrak arrantzarako sareen bitartez.\nSukaldaritza iraunkorreko jardunaldia Azaroak 21 09:00-Basque Culinary Center GFA eta Basque Culinary Center Aldundiak eta BCCak elkarrekin dihardute, azpiproduktuak berrerabiliz, sormen gastronomikoari buruzko ikerketan oinarritutako proiektu batean. Jardunaldi honen helburua da lan hori iraunkortasuneko hainbat ikuspegitik erakustea: produktua, jatetxea, industria, hondakina, elikadura eta osasuna.\nBirziklapenaren Musika Orkestra Azaroak 23 13:30 – Orkestrako umeei harrera Amara plaza hotelean\n19:30 – Orkestraren kontzertua DFG eta Ecoembes Gizarte-proiektu honek gizarte-bazterketan bizi diren adingabeei musikako prestakuntza eskaintzen di eta, horrela, balioetan oinarrituta hezten ditu eta nork bere burua hobetzeko bide ematen du. Beren tresna birziklatuak eraikitzen parte hartuz, birziklapenak duen garrantziari buruzko kontzientzia sustatzen da.\nModa iraunkorreko III. desfilea Azaroak 24 19:00 – Miramar jauregia GFA, Ekorec, Donostiako Udala eta Donostia Moda GK Green Fashion moda jasangarriaren Gipuzkoako klusterreko eta Donostia Moda Klusterreko kide diren diseinugileen bildumez osatutako moda-desfilea.\nBy FomentoSSmoda| 2018-11-15T23:26:03+00:00\tazaroa 15th, 2018|destacada-home-eu, slider-portada-eu|


Dr. Deseo: kimika egokia — Gaztezulo\nDr. Deseo: kimika egokia\nDr. Deseo: kimika egokia https://www.gaztezulo.eus/albisteak/dr-deseo-kimika-egokia https://www.gaztezulo.eus/albisteak/dr-deseo-kimika-egokia/@@download/image/20p12-1.jpg\nOhiturari jarraituz, bi urtean behin disko bat, Dr Deseo taldeak lan berria dakarkigu, "Suspira y conspira". Francis berriro dugu promozio lanei lotuta. Azken asteetan hirurogei bat elkarrizketa egin dizkioten arren, bilbotarrak gitarra afinatzeari utzi dio GAZTETXULOren deiari erantzuteko.\nAurreko diskoan ("Atrapado en tu silencio de incertidumbres y caricias"), askok aldaketa handia ikusi zuten, elektronika erabili zenutelako. Dena den, soinu sintetikoek eta Dr Deseok aspalditik elkar ezagutzen dute, ezta?\nBai, izan ere, gure lehenengo bateria erritmo kaxa bat izan zen. Guretzat aurretik jasotako doinuekin eta makinekin jolasean aritzea ez da inoiz arrotza izan. Baina egia da jendeak, batez ere, azken lanean erreparatu ziola horri.\nLan berriko abestiak zuzenekoan jotzeko gogoz egongo zarete, ezta? Artista askorentzat horrek balio baitu benetan, zuzenekoak alegia.\nProzesu desberdinak dira, ez dut uste bata bestearen gainetik dagoenik. Argi dago soinu ederra duen disko bat egiten duzunean, gero gauza izan behar duzula taula gainera ere soinu hori eramateko. Baina, era berean, ezin duzu sekulako zuzeneko indartsua egin eta gero indarrik gabeko diskoa. Estudioan gaudenean, ez dugu zuzenekoan pentsatzen, ez gara saiatzen giro hori lortzen, horretarako zuzenekoa dagoelako.\nAbestiek izaera europarra dute, The Cure, Jesus & Mary Chain eta antzekoen bide beretik. Dena den, zure abesteko eran tango argentinarra txertatuta dago.\nAdos nago, soinua europarra da eta une batzuetan ukitu frantsesa duela esango nuke. Egia da, hala ere, tangoak beti liluratu nauela; dekadentzia eta dotorezia hain ondo neurtutako dosian, oreka justuan\nTango abeslarien eragin handia jaso dut konturatu gabe, ahoskatzean eta esaldiak musikatzerakoan nabaria da hori, baina ez dut nahita bilatzen.\nDr Deseo taldeari beti harrera ona egin izan zaio berez pop musikarako oso egokiak ez diruditen tokietan. Gaztetxeetan edo herritako festetan aritzen zaretenean, tokia lepo betetzen duzue, eta antzokietan ere gauza bera.\nEgia esan, neuk ere horixe galdetu diot maiz neure buruari. Hasten ari ginenean, Rock Radical Vasco delakoaren urteak ziren, eta apur bat zaila zen beste musika mota bat egitea. Baina ez dakit... agian auzoko egoskorrenak izan garelako edo, gehiengoaren onespena lortu dugu. Gu beti hustu gara kontzertu guztietan eta nire ustez, jendeak hori antzeman egiten du. Kontua da, beste askok ere dena ematen dutela eta agian ez dutela harrera bera izaten.\nDr Deseo-ren emanaldi batean badira derrigorrez egon beharreko zenbait kantu, "La chica del batzoki" eta "Corazón de tango", kasu. Astuna al da oraindik ere aspaldiko abestiei heldu beharra?\nAskok hori uste duten arren, ez da horrela. "La chica del batzoki" jotzea izugarri gustatzen zaigu. Agian hau gertatzen da nahiko talde dramatikoa garelako eta gure abesti zahar batzuk arinagoak direlako. "Corazón de tango"-ri buruz zer esango dizut! Benetan gozatua hartzen dugu abesterakoan. Badu zerbait, oraindik zer den ez dakidan arren, oso berezi bihurtzen duena. Agian ezinezko maitasunaren kontu hori: "Engainatu dezagun gure burua, laztana, eta esaidazu honek betirako iraungo duela"\n"Suspira y conspira" izeneko lan honetan euskarazko kantuaren ohiturari eutsi diozue\nEuskararekin egin nahi izan dugun konpromiso txiki bat da. Nik gaztelania ama hizkuntza dudanez, askoz hobeto adieraz dezaket nahi dudana hizkuntza horretan. Hala ere, beti saiatzen gara kantu bat, besterik ez bada, euskaraz egiten. Azken lan honetan idatzia Sonia Gonzalez gazteak egin du. Bide batez, edonori gomendatu nahi nioke bere liburua argitaratzen denean irakurtzea, potentzial handiko idazlea da eta.\nDr Deseo literatur mailan mami gehien duen taldeetako bat dela diote. Zer deritzozu?\nEz dakit, ez dut uste hainbesterako denik. Argi dago testuei garrantzi handia ematen diegula, eta horrexegatik, lan handia hartzen dut testuak idazten. Dena den, azkenaldian inguruko musikariak idazle handiek idatzitakoak ari dira erabiltzen, Atxaga edo Sarrionandiaren tamainako idazleenak. Ez gara esan beharrekoari garrantzia ematen diogun bakarrak.\nSekula pentsatu al duzue musikak izandako beste hainbat "doktorerekin" dituzuen gauza komunez? Dr Feelgood, Dr John...\nHorixe baietz! Gutxik dute horren berri, baina gure izena aukeratzerakoan, Dr Feelgood-ena behin betiko inspirazioa izan zen. Badakizu, blues-aren inguruko zera magiko hura, bluesman zaharren botika eta hori guztia. Benetan harro gaude hainbat "doktore" handiren familia bereko kide izateaz.


Egun CONSUMER EROSKI jarraitzen duten milioi pertsona horien ia erdiek 1974ko martxoan -aldizkariaren lehen alea kaleratu zeneko data, alegia- ez zekiten irakurtzen.\nHorrek esan nahi omen du kontsumo eta eguneroko bizimoduaren gaineko informazio espezializatuan aldizkari hau Espainian aitzindari bada ere, hilero-hilero jorratu ohi dituen gaiek eta zeregin hori betetzeko erak hiritarraren interesa pizten duela oraino ere, hogeita hamar urte igarota.\nAldizkari honen funtsezko helburua, erabaki zuzenak hartzen eta pittin bat hobeki bizitzen laguntzeko moduko informazioa ematea da. Alor zabal, korapilotsu eta aldagarriak sakonetik jorratzea agintzen digu horrek: elikadura, osasun eta segurtasuna, hirietako bizi kalitatea, finantza produktuak eta etxeko ekonomia, etxebizitza, bidaiak eta aisialdiaren industria, produktu teknologikoak, etab. Horrez gainera, erronkari eutsi eta jarrera hartzen dugu: baloratu, kritikatu, aholkatu, kalitate eta prezioen arteko erlazio egokienak proposatzen ditugu.\nGure eguneroko lana gidatzen duen ipar orratza, agerian dagoenez, zorroztasun teknikoarekin, datuaren zehaztasunarekin eta irakurlearentzat gure informazioak agertu behar duen baliagarritasunarekin harturiko konpromisoa da: honek, zuzen eta didaktiko bihurtu gaitu edo, bestela esateko, herritar izateko bokazioz sorturiko aldizkari hauetan egun ohiko estilo orokorra den hori baino apalago eta isilago izan gaitezen. Ez dugu etsiko, ordea. Baliagarritasuna eta zorroztasuna atsegintasunarekin egokiro uztar daitezke: aldizkari hau entretenigarriago, irakurtzen atsegingarriago izan daiteke. Izan behar du.\nCONSUMER EROSKI berritu honekin atsegintasunezko hobekuntza hori maketetara, testuetara, argazkietara, aztergaien garapenera, irudietara, paperaren ezaugarrietara eta gainerakoetara hedarazi nahi izan dugu baina irakurleak lehenik hautemango duela tamaina izango da: handitu egin da aldizkaria, orain arteko 48 orrialde horietatik egungo 68etara igaro baikara. Horrek, gai gehiago jorratzeko aukera emateaz gainera, era dinamikoagoan eta begiarentzat erakargarriagoan aritzea ahalbideratuko digu.\nAldizkariaren birmoldaketa eta ekimen hau gorpuzteko nahi bizia kontsumitzaileekin eta, zehazkiago, eguneroko bizimoduan baliagarri izango den informazioarekin FUNDACIÓN EROSKI-k aspaldi hartua duen konpromisoaren froga eta indartzaile dira.\nBestetik, duela zortzi urte Interneten agertzeko apustua egin genuen eta gaur, OJD erakundearen datu ofizialen arabera, Espainian gehien ikustendiren hedabideetan bosgarrena gara: joan den maiatzean CONSUMER EROSKI weba bi milioi erabiltzailek bisitatu zuten. Arrakastaz harro gara baina, hori bai, gure informazio-proiektu honen (inprimaturiko aldizkari eta gida praktikoak, Interneteko egunkaria, kontsumo-barometroa) sorburua paperezko aldizkaria dela ahantzi gabe. Euskarri horri ere iritsi zaio eguneratzeko eta hazteko tenorea.\nAmaitzeko, teknikari eta espezialista, CONSUMER EROSKI-n lanean diharduten koordinatzaile eta kudeatzaile, kazetari eta gainerako profesionalek osaturiko taldearen, FUNDACIÓN EROSKI erakundearen eta ene izenean, zuek, irakurle preziatuok, aldizkari honek duen helburua bete ahal izan dezan eskaini diguzuen arreta bihotzez eskertu behar dizuet.\nCONSUMER EROSKI-ko Zuzendaria


"Sagarberritu" martxan da; sagardo botilak berrerabiltzeko proiektu-pilotua - Prensa - Astigarraga\n2018. urtean Beterri-Buruntza eskualdean kokatzen diren 40 sagardotegietan erabili eta berrerabiltzen diren beirazko botilen datuak bildu ziren eta egindako azterketatik ondorioztatu zen sagardo botilen berrerabilpena indartzeko aukera dagoela, ekonomia zirkularra aktibatuz Gipuzkoako lurralde esparruaren zati honetan.\nEgindako ikerketan oinarrituta Beterri- Buruntza Udaletan 1.842.553 botila ekoizten dira eta horietatik %78 berrerabiltzen diren arren, 401.673 botila, hots, %22 berrerabilpen ziklotik kanpo geratzen dira.\nEkonomia zirkularra, garapen iraunkorrean oinarritutako proiektua da eta produktuen, zerbitzuen, hondakinen, materialen, uraren eta energiaren "bizi zikloa ixtean" oinarritua dago. Beirazko sagardo botilen berrerabilpenarekin botila bakoitzaren iraupena luzatu nahi da, horrela balioa duen ezer ez da botatzen, hots, erabilitako produktua berriz ere lehengaia bilakatzea lortu nahi da.\nProeiktu honek hasieratik izan du helburu sozial nabarmena, izan ere, sagardo botilen bilketa burutzeko, lanpostu premia berriak sortu baitira eta hauek Sartu-Erroak laneratze enpresa eta Beterri-Buruntzako udalen lan hitzarmen-bitartez, Beterri-Errotuz laneratze enpresa sortu eta azken hau ari da proiektua kudeatzen. Irabazi asmorik gabeko sozietatea da eta pertsonen orientazioa, formazioa eta laneratzea sustatzea du helburu.\nPlan pilotuaren bidez, etorkizunean beira botilen berrerabilpenak merkatuan izango duen eragina zein den erakutsiko da eta ildo horretatik, esperientziaren transferentzia sustatu nahi da bestelako ekimen eta kontestu geografikoetara zein ekonomikoetara dimentsio handiagoa hartzeko.\nAzken finean, eskualde honetako sektore estrategikoetako bat den sagardogintza industria indartu eta balorean jartzeko erronka da: autozufizientzian oinarritutako sistema iraunkorragoa lortzeko, beira botilak gertuen dauden instalazio egokietan tratatzeko, hondakin kopurua jeitsi eta energia kontsumoa murrizteko eta garraioetakoCO2kopurua jeisteko . Horregatik da funtsezkoa eskualdeko herriak eta proiektu hau sustatzen duten eragileek elkarlanean ingrurumena errespetatu eta zaintzeko lanean estrategia konpartituakizatea.\nProiektu hau diruz lagundu du Foru Aldundiko Ingurumen sailak eta sustatzaile nagusi dira, Gipuzkoako Sagardo Elkartea eta Euskal Sagardoaren baitako entitateak. Bestalde, proiektuan laguntzen dihardu San Marko Mankomunitateak, bere baitako garbiguneetan sagardo botialk jasotzeko gune berezitua errazteagatik.\nBukatzeko, esan, herritarrek, sagardotegiez aparte, aukera dute beren botilak Garbiguneetara eraman eta berrerabilpen ziklo honetan ere parte hartzeko.\nInformazio gehiagorako: 688 632 073 telefonora edobeterrierrotuz@beterrierrotuz.eus


Donostia Zinemaldia :: El prófugo\nHorizontes Latinos - Inaugurazioa (lehiaketa barruan)\nInés abeslari lirikoa da eta filmak bikoizten egiten du lan. Oporraldi zoragarri batez gozatzen ari dela, zerbait traumatikoa gertatuko zaio, eta ezingo da leheneratu. Hortik aurrera, kostatu egingo zaio lokartzea. Oso amesgaizto argiak izaten hasiko da, eta kosta egingo zaio horietatik esnatzea. Dirudienez, barnetik ateratzen zaizkion soinu bitxiak ere entzuten hasiko da. Inguruan bere ametsetatik datozen izakiak daudela sentitzen hasiko da Ines. Betiko geratu nahi duten izakiak.\nNatalia Metak (Buenos Aires, 1974) Muerte en Buenos Aires (2014) film luzearekin egin zuen debuta zuzendari gisa, eta oso arrakastatsua izan zen film hori Argentinan, 500.000 ikusletik gora izan baitzituen. Ekoizle elkartu gisa jardun da Un amor (Paula Hernández, 2011), Las acacias (Pablo Giorgelli. Horizontes Saria 2011) eta Zama (Lucrecia Martel, 2017) filmetan. Halaber, gidoilari ere egin du lan, eta 2006an La Bestia Equilátera argitaletxea sortu zuen Luis Chitarroni eta Diego D'Onofriorekin. Egileak bere bigarren film luzearekin (El prófugo) hartu zuen parte Berlingo Zinema-jaialdiko aurreko edizioko Sail Ofizialean.


Emakume kirolari profesionalen historia azalera, Raketisten Jaialdian\nEsti Aldeiturriaga, Amaia Irazustabarrena eta Koro Etxeberria, ostiraleko aurkezpenean.\nkirola//EUSKAL HERRIKO EMAKUME RAKETISTAK\nJarduera Fisikoa eta Kirolaren Nazioarteko Eguna da apirilaren 6a, eta Hernanin, Emakume Raketisten Jaialdia egingo da: erakusketa, dokumentala eta partidua izango dira.\n2018/03/25 00:00 Igandea\nEmakume Raketistak izan ziren mundu mailan, 1917an, kirolari profesionalak izan ziren aurreneko emakumeak. 1980ra artekoa izan zen haien jarduna. Ordutik gaur arte, ordea, isiltasuna izan da nagusi.\nHori horrela, Emakume Raketisten historia ezagutzeko jardunaldiak egingo dira Hernanin, apirilaren 6aren bueltan; Jarduera Fisikoa eta Kirolaren Nazioarteko Egunaren bueltan, hain justu. Hala azaldu zuten ostiraleko aurkezpenean, Esti Aldeiturriaga kirol zinegotziak, Koro Etxeberria kultura zinegotziak eta Amaia Irazustabarrena palista eta raketista hernaniarrak.\nErakusketa, apirilaren 4tik\nAldeiturriagak azaldutakoaren arabera, «apirilaren 6a Jarduera Fisikoa eta Kirolaren Nazioarteko Eguna da. Euskal Herriko Raketistek proposamena egin ziguten haien historia berreskuratzeko, eta zer egokiagoa, emakumeek historian zehar egindako lana, ezkutuan egon dena, plazaratzeko». Gaineratu zuen, «gizonen ikuspegitik kontatu» izan dela kirolaren inguruko historia, baina «emakume raketista profesionalak bizi izan dira, eta etorkizuna ere badute».\nHorrela, hiru jarduera antolatu dituzte. Batetik, erakusketa jarriko da Biterin, apirilaren 4tik 12ra, arratsaldez (17:00-20:00), «raketisten ibilbidea jasotzen duena», azaldu zuen Etxeberriak. «Mundu mailan aurreneko emakume kirolari profesionalak izan zirela esaten da, eta diru asko irabazten zutela; askorentzat, familiak behar zuen diru-iturria ziren. 15 urterekin Madrilera eramaten zituzten, eta eskolak sortu ziren. Askok Ameriketara ere egin zuten salto. Baina kanpoan arrakasta izan arren, Euskal Herrian ez ziren oso begi onez ikusten, eta 1980tik hona sekretupean egon da historia, talde honek ekimena martxan jarri arte».\nHain zuzen, talde horretako partaide da Amaia Irazustabarrena palista eta raketista hernaniarra, eta apirilaren 6an erakustaldia egingo du. Frontoian, raketisten partidua jokatuko da, 19:00etan; debalde ikusi ahal izango da lehia, Irazustabarrena eta Maria Saez arabarrak osatutako bikotearen eta Amaia Araiztegi mallabiarrak eta Bidaniako Miren Larrartek osatutakoaren artean.\nPartidua ikusgarria izango dela argi dago. «Diferentea da: azkarragoa eta arriskutsua da», azaldu zuen Irazustabarrenak. Gainera, garaiko materiala eta jantziak berreskuratzen ari dira, eta zertxobait moldatuta bada ere, orduko jantziekin jokatuko dute.\nHistoria bizia, dokumentalean\nAzken zita, apirilaren 12an izango dela argitu zuten; 19:00etan Biterin, Raketistak lehen eta orain dokumentala (trailerra, behean) ikusi ahal izango da. Jon Juanes Iragorri, Koro Iragorri zendutako raketista oiartzuarraren semea, izan zen gaia ikertzen hasi zenetako bat, eta dokumentalean bildu du orain arte ikertutakoa. Tartean agertzen dira oraindik bizi diren 90 urte inguruko hainbat emakume, raketistak izandakoak.


Erriberako merkatutik hornidura polo izatera | Ekonomia | Berria\nBizkaiko Hitza Tamaina handiagoan ikusi\nBilboko Erriberako udal merkatuko beherengo solairuan egoten ziren arrain saltzaile handizkarien postuak; besteak beste, Jose Crespo SA handizkari enpresako ugazaba, Alma Cresporen aita Jose Crespo. Inguruko Erronda, Goienkale eta Artekale kaleetan, berriz, fruta eta bazkarien alorrekoen eta bestelakoen biltegiak; tartean, Ortiz Ciges SL enpresako Ruperto Ortiz Ciges eta bere anaia. «Francisco Francoren erregimenak handizkarien merkatuak sortzea erabaki zuen: lehena Salamancakoa izan zen [Gaztela eta Leon, Espainia] eta ondoren etorri ziren gainontzekoak; besteak beste, Bilbokoa. Zazpikaleetan geunden handizkari guztiok Basaurin eraikitako azpiegitura berrira joatera behartu gintuzten». Astelehenean, maiatzaren 10ean, 50 urte bete ziren MercaBilbo inauguratu zela.\nOrtizek aitortu du ez zitzaiela aldaketa gustatu: «Bilboko biltegia gurea zen, ordaindua genuen. Basaurin, berriz, tarifa bat ordaindu behar genuen: lokalaren alokairuagatik eta zerbitzuaren gastuengatik. Hasieran esan ziguten laster amortizatuko zirela inbertsioak, eta tarifa jaitsiko zela, baina ez zen halakorik gertatu». Crespo garai hartan ez zegoen aitarekin beharrean, baina ez du gogoan aitak kexarik izan zuenik. Berak uste du arrain saltzaileentzat, behintzat, hoberako aldaketa izan zela: «Erriberan zegoena baino leku gehiago eta hobea dugu Basaurin».\nMercaBilbaoko zuzendari nagusi Aitor Argoteren esanetan, saihetsezina izan zen aldaketa, handizkariak Zazpikaleetan egoteak eragiten zuen kamioien joan-etorria jasangaitza zelako auzoarentzat. Esaterako, beren saltokietarako erostera joaten ziren Bizkaiko merkatariena. Basauriko merkataritza eremuak hamahiru hektarea baino gehiago ditu, 71 handizkari enpresak egiten dute han lan, eta egunero 3.000 ibilgailutik gora joaten dira, hura hornitzera eta ondoren handik elikagaiak banatzera. Mugimendu gehiegi Bilboren bihotzerako. Horrez gainera, beste onura bat ikusi dio MercaBilbaoren sorrerari: «Merkatu hori prezioaren arautzaile bihurtu zen, gardentasuna eta lehia errazteko».\nArgoteren esanetan, Iberiar penintsularen iparraldeko jaki biltegia da MercaBilbao. Euskal Herritik kanpo ere badituzte bezeroak: Kantabria, Asturias, Errioxa, Burgosko zati bat, Valladolid iparraldea aipatu ditu Espainian; baita Frantzia hego-mendebaldea ere. 258 mila tona merkaturatu zituzten 2020an, eta hamabi milioi tona, berriz, 50 urteotan.\nProduktua baino gehiago\nSorreratik asko aldatu da funtzionamendua. «Lehen, enpresa operadoreek beraien lokaletik saltzen zituzten produktuen mugimendua kudeatzen zuten. Ez ziren existitzen, orain bezala, banaketa kate handiak. Genero guztia MercaBilbaotik sartzen zen Bizkaira, hemendik dendetan banatzeko. Gaur egun, enpresek bezeroak bilatu behar dituzte, barruan eta kanpoan, eta beste zerbitzu mota bat eskaini behar dute, produktuez harago». Esan du produktuei balio erantsia ematen dieten zerbitzuak eskaintzen direla gaur egun. Esaterako, produktu ontziratuak, zurituak, zatituak edo, arrainen kasuan, garbituak saltzen dira. «Leku txikia dugulako, bestela ziurrenik gurean janari prestatuen enpresak ere izango genituzke».\nCrespok eta Ortizek, biek azpimarratu dute euren bezeroak asko aldatu direla. «Lehen familia janari dendetakoak etortzen ziren gurera. Denda horietan, belaunaldi aldaketarik ez da egon, eta desagertu ez direnak edo sortu diren berriak migratzaileek kudeatzen dituzte gaur egun», azaldu du Crespok. «Fruta dendei begiratuz gero, nabarmena da», gehitu du Ortizek. Haren esanetan, eurei fruta eta barazkiak hornitzen dizkieten ekoizleen artean ere igarri dute aldea: «Garai batean familia ustiategiak izaten ziren. Orain, elkartuz joan dira, kooperatibetan biltzen edo enpresa handiak sortzen».\nFruta eta barazkien alorrean, hornitzaile gehien-gehienak Bizkaitik kanpokoak dira. «Betidanik Mediterraneo aldetik eta penintsula hegoaldetik ekarri izan dira», esan du Ortizek. Argotek eman du datua: tokiko produktuak MercaBilbaotik merkaturatutakoaren %0,1 dira, frutari eta barazkiei dagokienez. «Edonola ere, Bizkaiko biztanle guztiok tokiko produktuak kontsumituko bagenitu, herrialdeko ekoizpena ez litzateke nahikoa izango gu hornitzeko, ez dugulako ekoizpen eremu handirik». Arrainen kasuan, freskoaren jatorri nagusia Bizkaiko portuak dira; ondoren, Santanderko portutik [Kantabria, Espainia] eta Galiziakoetatik ekartzen dituzte.\nOhartarazi dute elikagaien saltoki handien lehia ere badutela gaur egun. «Gero eta handiagoa», azpimarratu du Ortizek, gaur-gaurkoz negozioa ondo doakiela esan arren. Esaterako, iaz, fruta eta berduren salerosketan markak hautsi zituen MercaBilbaok, pandemiagatik. Arrainetan ere «oso urte ona» izan dutela aitortu du Crespok, nahiz eta Gabonetako kanpainarako berandu iritsi zen produktua: «Itxiera perimetralak direla eta, jendea auzoko arrandegian erostera itzuli da. Ezin izan da saltoki handietara joan. Beraz, horrek guri mesede egin digu. Dena den, hasi da lehengoratzen». Denda txikien aldeko aldarria egin die erosleei: «Auzoan zenbat eta gutxiago kontsumitu, auzoko dendak ez ezik, handizkarion negozioak ere arriskuan egongo dira».\nArgoteren esanetan, gizartearen bilakaerari aurrea hartzeko gai izatea da gakoa: «Merkatu hobi berriak aurkituko ditugu, aurreko 50 urteetan egin den bezala. Elikagaien industriaren oinarrietako bat logistika dela ikusita, eta, Atlantikoko ardatzean produktua berriz bidaltzeko leku ezin hobean egonik, hazteko bidea egon badago». Elikagaien Euskal Herriko «poloa» izan nahi du MercaBilbaok.\nErronkak ez zaizkie inoiz falta izan. Aurretik ere une zailak gainditu dituzte. Ortizek, bereziki, 1983ko uriolak azpimarratu ditu: «Dena geratu zen urpean. Baina Bizkaiko Diputazioak San Mamesen zegoen erakustazoka utzi zigun, eta bizpahiru egunetan han geunden gure produktuak saltzen. Ez genion Bizkaia hornitzeari utzi». Bilboko portuan izaten ziren grebak ere gogoratu ditu; kontatu du grebalariak MercaBilbaora joaten zirela euren hornitzaileei sarbidea galaraztera.\nLana, berez, ez dela zaila esan du Crespok. «Ordutegia da gogorra: 04:00etan esnatzen naiz ni». 06:00etatik 12:00etara egiten dute salmenta han. Bezpera arratsaldean jasotzen dituzte produktuak, eta biharamunerako dena txukunduta uzten dute. Orain, teknologia berriei esker, errazagoa da salmenta. «Nik WhatsApp bidez erakusten dut produktua eta handik edo telefonoz jasotzen ditut enkarguak. Bezeroa datorrenerako, dena prest izaten dut, berak nahi duen eran», esan du Crespok. Halere, Ortizek esan du oraindik bezeroei gustatzen zaiela produktua bertatik bertara ikustea, eta tratuan ibiltzea.\nCresporen negozioan Gabon aurrea izaten da lan gehien duten sasoia. Itsas denboraleek ere asko eragiten diote: «Arrantzaleak ez badira itsasoratzen, ez dago arrainik». Ortizek urte osoan berdintsu saltzen du. «Hemen ez bada sasoia, munduaren beste puntan izango da. Gaur egun frutak eta barazkiak beti ditugu eskura. Ez dago hornidura arazorik».\nELAk lan eta pentsio erreformak indargabetzeko aldarrikatu du Hegoaldeko hiriburuetan\nSindikatuak Ez gaitzazue Madrilen saldu lelopean egin ditu mobilizazioak Bilbon, Donostian, Gasteizen eta Iruñean. Ez dute baztertu greba orokorra deitzeko aukera.


Hesperideak Antartidarantz abiatu da gaur, hamaikagarren kanpainan | Consumer\nHesperideak Antartidarantz abiatu da gaur, hamaikagarren kanpainan\nOntzian hainbat proiektu zientifiko eta ikerketa garatuko dira.\nEgilea: mediatrader 2002-ko urriak 28\nHespérides ontzi ozeanografikoa Antartikara abiatuko da gaur, astelehena. Han izango du hamaikagarren ikerketa-kanpaina, Espainiako historiako hamabosgarrena kontinente zurian. Ontzia Cartagenako portutik abiatuko da, asteburuan jendearentzat irekita egongo baita. Ibilaldian, Vigoko Unibertsitateko FICARAM 5 eta FICARAM 6 kanpainetarako laborategi flotatzailea izango da. Kanpaina horiek Atlantikoko uretan karbonoaren zikloa aztertzen dute, azaroaren amaierara Argentinako Ushuaia portura iritsi aurretik.\nHiri austral horretatik datorren azaroaren 25ean aterako da Espainiako Antartikako baseetara, Juan Carlos I.a eta Gabriel de Castilla, biak Hegoaldeko Shetlands artxipelagoko uharte banatan.\n“Hespérides” ontzian, gainera, Antartikako latitudeetako zenbait proiektu zientifiko eta ikerketa garatuko dira, Espainiako unibertsitate eta erakunde ikertzaileek zuzenduta.\n2002/2003 kanpainan berriz ere Espainiako operatiboa osatzen duten bi ontziak izango dira, baseekin batera, Antartikan. Iaz bezala, Las Palmas atoiontziak Hego Atlantikorako irteera aurreratu zuen hilaren 11n, logistika antartiko konplexuaren pisua ia bakarrik hartzeko. Baseetako teknikariengana eta lehen zientzialariengana eramango du, baita ikertzaile-taldeak Australiako uda laburreko hiru hilabeteetan (abendutik otsailera) egoteko behar den materialaren zenbait tona ere. “Las Palmas”-ek, halaber, kanpaina amaitzean, lurreko instalazioak itxiko ditu martxoaren 4tik 6ra bitartean.\nEspainia Antartikoko “klubeko” kide da duela hamabost urtetik, eta 32 herrialde kide kontsultibo daude eskubidez, Tratatuan, zeinak planetako azken kontinente birjina zientzia eta bakerako lurralde gisa hartzen baitu. Bazkideak behartuta daude ingurumenari, klimari edo faunari buruzko ikerketa garrantzitsuak egitera hainbat zientzia-arlotan (ozeanografia, geologia, fisika, biologia, etab.).\nEspainiako kanpainak Batzorde Polarrak koordinatzen ditu, eta horretan parte hartzen dute parte hartzen duten bi ministerioek, Zientzia eta Teknologia eta Defentsa Ministerioak, eta hirurehun pertsona inguruk parte hartzen dute horietan, langile zientifiko eta teknikoak eta bi ontziek ematen dituzten zuzkidurak batuta.\nantartika Hespérides-eu investigaciones-eu